HU Az Európai Unió Hivatalos Lapja C 88/10

Kérelem közzététele a mezőgazdasági termékek és élelmiszerek földrajzi jelzéseinek és eredet-megjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

(2007/C 88/03)

Ezzel a közzététellel az 510/2006/EK tanácsi rendelet 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

ÖSSZEFOGLALÓ

A TANÁCS 510/2006/EK RENDELETE

„ΛΟΥΚΟΥΜΙ ΓΕΡΟΣΚΗΠΟΥ ”(„LOUKOUMI GEROSKIPOU”)

EK-szám: CY/PGI/005/0454/06.04.2005

OEM ( ) OFJ ( X )

Ezen összefoglaló a termékleírás legfontosabb elemeit tartalmazza tájékoztatás céljából.

1. A tagállam felelős szervezeti egysége:

Név: Υπουργείο Εμπορίου, Βιομηχανίας και Τουρισμού/Kereskedelmi, Ipari és Idegenforgalmi Minisztérium Cím: Τμήμα Εφόρου Εταιρειών και Επίσημου Παραλήπτη/Cégjegyzékvezető és Hatósági Felszámolóbiztos Hivatala – CY-1472 Nicosia Tel.: (357) 22 40 43 05 Fax: (357) 22 30 48 87 e-mail: deptcomp@rcor.gov.cy

2. Csoportosulás:

Név: Aphrodite Delights (Yeroskipos) Ltd Cím: 57 Archiepiskopou Makariou, Yeroskipou, Paphos Tel.: (357) 26 96 22 12 Fax: (357) 26 96 05 34 e-mail: aphrodite@loukoumia.com Tagösszetétel: Termelők/feldolgozók ( X ) Egyebek ( )

A kérelmező cég 1895-ben települt meg Jeroszkipu önkormányzati területén, ahol azóta is megszakítás nélkül folytatja tevékenységét a termelés valamennyi szakaszában a mindenkori nemzeti keretszabályokból adódó valamennyi kötelezettség betartásával. A meghatározott területen jelenleg egyedül a kérelmező cég készít jeroszkipui szultánkenyeret. A meghatározott területen természetesen bármilyen termelő jogosult a termék előállítására, amennyiben betartja az előírásokat és a mindenkori nemzeti keretszabályokból adódó valamennyi kötelezettséget.

A jeroszkipui szultánkenyeret más hasonló termékektől tömör és rugalmas állaga, valamint alacsony édességtartalma különbözteti meg. Emellett a gyártás során egyáltalán nem használnak glükózt és/vagy zselatint.

3. A termék típusa:

2.4. osztály: kenyér, péksütemények, cukrászsütemények, cukorkaáruk, kétszersültek, kekszek és egyéb pékáruk.

4. Termékleírás

(követelmények összefoglalása az 510/2006/EK rendelet 4. cikkének (2) bekezdése alapján)

4.1. Név: „Λουκουμιού Γεροσκήπου ”(„Loukoumi Geroskipou”)

4.2. Leírás: A jeroszkipui szultánkenyér cukor alapú édesipari készítmény. Állaga zselatinszerű, íze intenzíven édes, (körülbelül) 20×20×25 mm méretű négyzethasábokban állítják elő. Különböző ízekben kapható attól függően, hogy milyen aromát kevernek hozzá (ld. Az előállítás módját a kérelem további részében). Őrölt cukorral (porcukorral) vagy kókuszreszelékkel bevonva kerül forgalomba. A termék anyagába olajos magvak és/vagy méz és/vagy keserű csokoládé keverhető.

4.3. Földrajzi terület: Jeroszkipu (Jeroszkipui önkormányzat közigazgatási határa által behatárolt terület).

4.4. Származás igazolása: Az ellenőrzést a Földművelődésügy, Természeti Erőforrások és Környezetvédelem Minisztériumának Földművelésügyi Osztálya végzi, amely az előírások betartását vizsgálja, valamint azt, hogy a jeroszkipui szultánkenyér valóban a meghatározott földrajzi területről származik-e. Annak érdekében, hogy ellenőrizzék azt, hogy a jeroszkipui szultánkenyér előállításának módja és minősége megfelel az előírásoknak, a 4.5 pontban részletezett előírás alapján a gyártási folyamat következő pontjait veszik vizsgálat alá:

Alapanyagok és ezek arányai

Keverési hőmérséklet

Keverési idő

Keverőgép fordulatszáma

4.5. Az előállítás módja: A szultánkenyér nagy üstökben keverőgép alkalmazásával készül.

Melegített üstbe vizet töltenek. Ezután hozzáadják a cukrot és a citromsavat. Ezt a keveréket 100 °C-on 35 percig zubogva forrni hagyják, majd hozzáadják a kukoricakeményítőt. Hozzáadás előtt a kukoricakeményítőt hideg vízben feloldják.

Ezt követően a masszát 100–130 °C fok hőmérsékleten, percenként 36-os fordulatszámon 2 óra hosszat keverik, miközben aromával ízesítik, és olykor színezéket és/vagy pörkölt olajos magvakat kevernek hozzá.

Az adalékolás után az ekkorra már sűrűfolyós masszát nagy, tepsiszerű tálcákra kiöntik, amelyeken elnyeri végső, zselatinszerű állagát, és kihűlés után kis, (körülbelül) 20×20×25 mm téglatestekre vágják, amelyeket porcukorral (őrölt cukorral) vagy kókuszreszelékkel történő bevonás után csomagolnak.

A főbb alapanyagok mennyiségei az alábbiak:

100 liter vízre: 90 kg cukor (86 %), 15 kg kukoricakeményítő (14 %), 33–40 g citromsav.

Az alábbiakban a jeroszkipui szultánkenyér különféle fajtáiban használt adalékokat mutatjuk be:

Rózsaíz: 75 ml (40 g por 1 liter vízben oldva) Ε122 színezék (vörös szín) és 5 ml rózsaaroma 90 kg termékre

Eperíz: 75 ml (40 g por 1 liter vízben oldva) Ε122 színezék (vörös szín) és 8 ml eperaroma 90 kg termékre

Mandariníz: 75 ml (60 g por 1 liter vízben oldva) Ε102 színezék (narancsszín) és 15 ml mandarinaroma 90 kg termékre

Narancsíz: 75 ml (60 g por 1 liter vízben oldva) Ε102 színezék (narancsszín) és 18 ml narancsaroma 90 kg termékre

Mentaíz: 75 ml (60 g por 1 liter vízben oldva) Ε102/Ε133 színezék (zöld szín) és 3 ml mentaaroma 90 kg termékre

Ananászíz: 75 ml (60 g por 1 liter vízben oldva) Ε102/Ε133 színezék (zöld szín) és 16 ml ananászaroma 90 kg termékre

Bergamottíz: 5 ml bergamottaroma 90 kg termékre

Banáníz: 20 ml banánaroma 90 kg termékre

Citromíz: 15 ml citromaroma 90 kg termékre

Pisztáciaíz: 15 ml pisztáciaaroma 90 kg termékre

Masztixíz: 40 g chioszi masztix 90 kg termékre

Vaníliaíz: 24 g vanilin vagy 50 g vanília 90 kg termékre

Csokoládéíz: 1 400 g 90 kg termékre

Kókuszíz: 15 ml kókuszaroma 90 kg termékre

A fenti színezékek mindegyike mesterséges anyag, de nincs akadálya annak, hogy ezeket a későbbiekben más (tökéletesített mesterséges vagy természetes) színezékkel helyettesítsék, amely azonos színező hatással rendelkezik.

A jeroszkipui szultánkenyérbe olajos magvak is keverhetők: mandula, pisztácia, dió, földimogyoró, amerikai mogyoró. Külső héjuk eltávolítása után az olajos magvakat szabad szemmel válogatják. Belüket forró vízbe teszik, majd hántolják. A magok hántolt belét pörkölik és darabolják. A hántolt belet a keverés utolsó szakaszában, a kiöntés előtt nem sokkal keverik a meleg szultánkenyérmasszába.

Az előállítás, darabolás és csomagolás minden műveletét a gyártó telephelyén végzik, amely a jeroszkipui önkormányzat meghatározott földrajzi területén található. Az előállítás, darabolás és csomagolás műveletsorát elsősorban azért kell ugyanazon a helyen végezni, mert csomagolás nélküli szállítás esetén a termék felülfertőzés veszélyének van kitéve, s emellett a szállítással járó időtöbblet és a hőmérséklet változásai egyfelől megnehezítik a darabolást, másfelől pedig megváltoztatják a termék jellemzőit, aminél a fő gondot a termék víztartalmának növekedése jelenti.

4.6. Kapcsolat: A jeroszkipui szultánkenyér történelmi kapcsolata Jeroszkipu településsel a 19. századra vezethető vissza. Szofoklisz Athanasziu 1895-ben kezdte el a jeroszkipui szultánkenyér termelését, és azóta utódai ugyanazon eljárással és ugyanazon helyen állítják elő továbbra is. A jeruszkipui szultánkenyér előállításának mestersége nemzedékről nemzedékre hagyományozódik. 1920-ban a jeroszkipui szultánkenyér gyártását Athanasziu leánya, Hariklia folytatta férjével, Gavriil Hatzizinoviuval, aki 1959-ben az Aphrodité nevet regisztráltatta termékei márkaneveként (az istennő alakja ekkor már logóként szerepelt a jeroszkipui szultánkenyér csomagolásán). Ezután fiuk, Nikodimosz Gavriil (1964–1990) folytatta az előállítást, majd 1990-től napjainkig hitvese, Evdokia és fiuk, Jeorjiosz készíti tovább ugyanezt a terméket változatlan eljárással.

A jeroszkipui szultánkenyér ma Jeroszkipu jelképe. Ha egy kiadványban Jeroszkipu jellegzetességeiről írnak, első helyen mindig a jeroszkipui szultánkenyeret említik.

A jeroszkipui szultánkenyér kapcsolata a földrajzi területtel merőben történeti jellegű, mivel a felhasznált alapanyagok ipari termékek, és előállításuk nem a területen történik. Kivételt képez a mandula és méz, amelyeket Pafosz megye tágabb térségében termelnek.

Jeroszkipu neve 1895 óta kapcsolódik történetileg is a termékhez, amely a Cipruson előállított legrégibb édesipari készítmények közé tartozik.

Jeroszkipu városát igen szoros szálak fűzik a jeroszkipui szultánkenyérhez. Jellemző, hogy a helyi hagyományokkal és idegenforgalommal kapcsolatos irodalmi forrásokban számos közvetlen utalást találunk a jeroszkipui szultánkenyérre. A számtalan irodalmi utalás közül különös figyelmet érdemelnek azok az említések, amelyek a nagy görög prózaíró, Nikosz Kazantzakisz Taxidevontasz [Utazás közben] c. műve 186. oldalán (kiadás éve: 1926), Ioannisz Panajotopulosz I Kiprosz, ena taxidi [Ciprus, egy utazás] c. könyve 108. oldalán (kiadás éve: 1962), William Forwood Cyprus Invitation c. könyve 102. oldalán (kiadás éve: 1971) találhatók, s amelyek erre a jeroszkipui ételkülönlegességre vonatkoznak. Érdemes megemlíteni, hogy a termék gyártója kitüntetésben részesült és díszoklevelet vehetett át 1925-ben a Wembley Stadionban rendezett brit birodalmi kiállításon. Ma a jeroszkipui szultánkenyér Jeroszkipu egyik fő vonzereje a helybeliek és a külföldiek szemében.

4.7. Ellenőrző szerv:

Név: Τμήμα Γεωργίας/Földművelésügyi Osztály Cím: Louki Akrita – CY-1412 Nicosia Tel.: (357) 22 40 85 19 Fax: (357) 22 78 14 25 e-mail: doagrg@da.moa.gov.cy

Meghatalmazott hatóság a mezőgazdasági termékek és élelmiszerek eredet-megjelöléseiről és földrajzi jelzéseiről szóló 2000. évi törvény és mindenkori módosításai 20. cikke értelmében.

4.8. Címkézés: Az élelmiszerek címkézésére, csomagolására és reklámozására vonatkozó 2001. évi (általános) szabályrendeletek és mindenkori módosításaik (KDP 262/2002) betartása.